
PËR LICENCIMIN  E INSTITUCIONIT PRIVAT TË ARSIMIT TË LARTË, “SHKOLLA E LARTË “ILLYRIA””

Në mbështetje të nenit 100 të Kushtetutës dhe të neneve 4, pika 2, 43, 44  e 45 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave

VENDOSI:

1. Licencimin e institucionit privat të arsimit të lartë “Shkolla e lartë “ILLYRIA””, e cila do ta ushtrojë veprimtarinë në qytetin e Tiranës.
2. Institucioni privat i arsimit të lartë “Shkolla e lartë “Illyria”” do të organizohet në dy fakultete:
a) Fakulteti i Drejtësisë, me programin e studimit, në formën e studimeve me kohë të plotë, “Drejtësi” (4 vite akademike).
b) Fakulteti i Shkencave Politike, me programet e studimit, në formën e studimeve me kohë të plotë, “Shkenca politike” (3 vite akademike).
3. Institucioni privat i arsimit të lartë “Shkolla e lartë “Illyria”” do të ofrojë programet e studimeve të ciklit të parë, të cilat do të zgjasin, përkatësisht, 4 e 3 vite, dhe në mbarim të tyre do të lëshohet diplomë e nivelit të parë (DNP), në fushën e arsimimit të kryer.
4. Ngarkohet institucioni privat i arsimit të lartë “Shkolla e lartë “Illyria”” që, për çdo program studimi, të sigurojë, nëpërmjet marrëdhënieve kontraktuale, zhvillimin e disa prej disiplinave kryesore formuese të specialitetit,  pas vitit të parë, nga një personel akademik і huaj, me kualifikimin e nevojshëm.
5. Institucioni privat i arsimit të lartë “Shkolla e lartë “Illyria”” do ta fillojë veprimtarinë mësimore për programet e studimit, të përcaktuara  në pikën 2 të këtij vendimi, pasi të ketë marrë, jo më vonë se tri javë para fillimit të vitit akademik, lejen përkatëse nga Ministri i Arsimit dhe Shkencës.
Ministri e lëshon lejen pasi vlerëson se institucioni privat i arsimit të lartë ka përmbushur angazhimet e deklaruara, në përputhje me udhëzimin e tij, për këtë qëllim.
6. Ndryshimet në vendndodhje, plane, forma studimi dhe programe, si dhe në elemente të tjera, të miratuara, bëhen pas miratimit nga Ministria e Arsimit dhe Shkencës.
7. Institucioni privat i arsimit të lartë “Shkolla e lartë “Illyria”” duhet t’i nënshtrohet procesit të akreditimit institucional dhe të programeve të studimit, brenda afateve të përcaktuara në ligjin në fuqi.
8. Ngarkohet Ministria e Arsimit dhe Shkencës për kontrollin periodik të ligjshmërisë në institucion dhe për zbatimin e këtij vendimi.
Ky vendim hyn në fuqi pas botimit në Fletoren Zyrtare.

